જાપાનની પ્રજાની પરીક્ષા જેટલી કુદરતે, યુધ્ધે અને વિજ્ઞાને કરી છે તેટલી ભાગ્યે જ બીજા કોઈ દેશની કરી હશે. જાપાનની પ્રજાનું મનોવિજ્ઞાન જાણવા જેવું અને રસપ્રદ છે. આજે શાંતિપૂર્ણ દેખાતો દેશ એક સમયે યુધ્ધ-ખોર દેશ હતો અને પ્રજા પણ લડયક હતી. (અને બીજા અર્થમાં આજે પણ છે… ) બીજા વિશ્વયુધ્ધમાં પ્રથમ અણુબોમ્બનાં વિનાશનો પરીચય થયા બાદ આ પ્રજાની આક્રમકતા યુધ્ધ ને બદલે તેનાં ઔદ્યોગિક વિકાસમાં પલટાઈ ગઈ. જે ટચુકડું જાપાન વિશ્વને યુધ્ધમાં હંફાવતુ હતું તે હવે ઉદ્યોગ અને ટેકનોલોજીમાં હંફાવવા માંડ્યુ અને હવે તે કુદરતી આપદા અને માનવ સર્જીત આપદામાં સપડાઈ છે. આ પ્રજાનો ઈતિહાસ તપાસતા…..તેઓ આ ત્રેવડી હોનારતમાંથી સફળતા પૂર્વક બહાર આવવાની ત્રેવડ ધરાવે છે.